b'\n_START_ARTICLE_\nH.P. Thors\xc3\xb8e\n_START_SECTION_\nThors\xc3\xb8e som s\xc3\xb8mand\n_START_PARAGRAPH_\nMan ved, at Thors\xc3\xb8e var i Dansk Vestindien som matros i 1806, 15 \xc3\xa5r gammel, fordi han udf\xc3\xb8rte en akvarel af havnen i Christiansted. I 1810 tog han styrmandseksamen i K\xc3\xb8benhavn, og i de f\xc3\xb8lgende \xc3\xa5r sejlede han med flere af rederen Jacob Holms skibe. I 1828 fik han bygget sin egen skonnert, Ludvig, p\xc3\xa5 Jacob Holms v\xc3\xa6rft, og p\xc3\xa5 dens f\xc3\xb8rste tur tegnede han den ud for Napoli i 1829. P\xc3\xa5 flere af de lange ture udf\xc3\xb8rte han akvareller og malerier, og p\xc3\xa5 den m\xc3\xa5de ved man, at han ogs\xc3\xa5 var i Vestindien i 1820, 1825 og 1842. Han f\xc3\xb8rte skib til Rio de Janeiro i 1838 og igen i 1839, hvor han tegnede den nye bark Jacob fra Jacob Holms rederi.\n_START_SECTION_\nThors\xc3\xb8e som kunstner\n_START_PARAGRAPH_\nSom skibsf\xc3\xb8rer er H.P. Thors\xc3\xb8es kunstneriske virke pr\xc3\xa6get af sit job. Til Jacob Holm udf\xc3\xb8rte han portr\xc3\xa6tter af hans skibe, og han tegnede prospekter af de havne, skibene sejlede p\xc3\xa5, Rio de Janeiro og byerne Frederiksted og Christiansted p\xc3\xa5 St. Croix, Dansk Vestindien. Men kunsten blev ikke Thors\xc3\xb8es levevej. Hans v\xc3\xa6rker er hovedsagelig i privateje, hos Jacob Holms efterkommere og i kunstnerens egen familie. Thors\xc3\xb8e f\xc3\xa6rdedes i K\xc3\xb8benhavn mellem sine venner, der talte C.W. Eckersberg og Jacob Petersen. De udvekslede synspunkter om, at tegne skibe, og de l\xc3\xa6rte af hinanden. Thors\xc3\xb8es skibsportr\xc3\xa6tter ligger meget t\xc3\xa6t op ad Jacob Petersens, og baseret p\xc3\xa5 Eckersbergs originaler udf\xc3\xb8rte Thors\xc3\xb8e et par motiver i olie._NEWLINE_Ved sit bryllup i 1822 blev han svigers\xc3\xb8n til portr\xc3\xa6tmaleren Peder Fax\xc3\xb8e. Thors\xc3\xb8e er begravet p\xc3\xa5 Assistens Kirkeg\xc3\xa5rd.'